|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &****Δημοσίων Σχέσεων****Αθήνα, 11.02.2025** |  |  |
|  |  |  |

**21-22 Φεβρουαρίου στη Θεσσαλονίκη η 40η εκδήλωση «Ημέρες Καριέρας» της ΔΥΠΑ με 160 επιχειρήσεις και πάνω από 5.000 θέσεις εργασίας**

Οι «Ημέρες Καριέρας» της ΔΥΠΑ επιστρέφουν στην πόλη όπου ξεκίνησαν τον Σεπτέμβριο του 2021, με την 40η διοργάνωση την Παρασκευή 21 και το Σάββατο 22 Φεβρουαρίου, στο Βελλίδειο Συνεδριακό Κέντρο (Λεωφόρου Στρατού 3, 54636), από τις 10:00 έως τις 18:00.

Πρόκειται για τη μεγαλύτερη εκδήλωση για την εργασία που διοργανώνεται στη Θεσσαλονίκη, με τη συμμετοχή πάνω από 160 επιχειρήσεων που αναζητούν υποψήφιους για περισσότερες από 5.000 θέσεις εργασίας, σε πολλές διαφορετικές ειδικότητες υψηλής, μεσαίας και χαμηλής εξειδίκευσης.

Κατά τη διάρκεια της εκδήλωσης, οι πολίτες που αναζητούν εργασία, καθώς και εργαζόμενοι που ψάχνουν ευκαιρίες για μια νέα επαγγελματική πορεία, θα έχουν τη δυνατότητα να συναντήσουν στελέχη ανθρώπινου δυναμικού επιχειρηματικών ομίλων και εταιρειών, διεκδικώντας θέσεις εργασίας που ταιριάζουν με τις επαγγελματικές τους επιδιώξεις.

Η είσοδος στην εκδήλωση είναι δωρεάν και η δήλωση συμμετοχής βρίσκεται στη διεύθυνση:

<https://www.eventora.com/el/Events/imera-karieras-dypa-thessaloniki-2025>

Την Παρασκευή 21 Φεβρουαρίου θα πραγματοποιηθούν Εργαστήρια Συμβουλευτικής από εξειδικευμένους εργασιακούς συμβούλους της ΔΥΠΑ, σε θεματικές που αφορούν στη δημιουργία βιογραφικού, στη σωστή προετοιμασία για συνέντευξη, στα βήματα για μια επιτυχημένη επιχειρηματική ιδέα και στη συμβολή των μέσων κοινωνικής δικτύωσης στην αναζήτηση εργασίας.

Τη δεύτερη ημέρα της εκδήλωσης (Σάββατο 22 Φεβρουαρίου), οι πολίτες θα έχουν τη δυνατότητα να παρακολουθήσουν παρουσίαση με θέμα «Ο ιδανικός υποψήφιος», με τη συμμετοχή στελεχών ανθρώπινου δυναμικού (HR) και εκπροσώπων μεγάλων επιχειρήσεων, καθώς και να συμμετάσχουν στη συζήτηση που θα ακολουθήσει με το κοινό.

Για πληροφορίες σχετικά με τις δράσεις της ΔΥΠΑ: [www.dypa.gov.gr](http://www.dypa.gov.gr)

Για πληροφορίες σχετικά με τη ΜΕΜΜΕ: <https://www.dypa.gov.gr/memme>